CHIIYO 11
Milawo yaLeza Itugwasya Biyeni?
1. Nkamboonzi ncituyanda busolozi?
Mulengi wesu ulaa busongo kwiinda ndiswe. Mbuli ndeende siluyando ulaandaba andiswe. Alubo tii akali makanze aakwe kuti tulyeendelezye. (Jeremiya 10:23) Mbuli mwana mbwayanda busolozi bwabazyaali, aswebo tuyanda busolozi buzwa kuli Leza. (Isaya 48:17, 18) Milawo iijanika muBbaibbele ilatusolweda, alimwi ncipego cizwa kuli Leza.
Milawo azyeelelo zyaJehova zitwiisya inzila yakupona kabotu kwalino alimwi mbotukonzya kujana zilongezyo zitamani mubuumi bwakunembo. Tweelede kuswiilila milawo yaLeza camoyo woonse nkambo nguwe wakatulenga.
2. IJwi lyaLeza litusololela biyeni?
Zimwi njiisyo zyamuBbaibbele zitutondezya eezyo zyayanda Leza kuti tuzicite muzyiimo zisiyene-siyene. Imwi milawo ibeleka muzyiimo zyaambwa cilaantanganana. (Deuteronomo 22:8) Tweelede kubelesya maanu esu akuyeeya ikuti tubone mbwiibeleka milawo muzyiimo zisiyene-siyene. (Tusimpi 2:10-12) Mucikozyanyo, iBbaibbele liyiisya kuti buumi ncipo cizwa kuli Leza. Aaka kasimpe kalatugwasya kumulimu, kun’anda, alimwi mukweenda. Eezi zipa kuti tulikwabilile.
3. Njiyili milawo yobilwe mipati loko?
Jesu wakaambula atalaa milawo yobilwe iyandikana loko. Wakutaanguna utondezya makanze mubuumi bwabantu aayo akuti tuzibe Leza, tumuyande, alimwi tumukombe mukusyomeka. Mulawo ooyu tweelede kuubelesya notusala zyakucita cindi coonse. (Tusimpi 3:6) Aabo babelesya malailile aayo balaba beenzuma ba Leza, balajana kubotelwa kwacoonzyo alimwi bayoojana buumi butamani.
Mulawo wabili utugwasya kubaa luumuno mukubelekelaamwi abamwi. (1 baKorinto 13:4-7) Kubelesya malailile aaya kuswaanizya kutobelezya nzila Leza njaajatayo bantu.
4. Milawo iili muBbaibbele itugwasya biyeni?
Milawo iili muBbaibbele iyiisya mpuli mbozikonzya kubelekelaamwi caluyando. (baKolose 3:12-14) Alubo iJwi lyaLeza likwabilila mpuli kwiinda mukwiisya kamwi kasimpe kagwasya kakuti bantu bakwetene tabeelede kulekana.
Ikuti twatobela injiisyo zyamuBbaibbele, zilakonzya kutukwabilila munzila njitubonaa njiyo zintu ziyandikana mubuumi alimwi ambotulimvwa. Mucikozyanyo basikubelekelwa bayanda bantu bapona kweelanaa malailile azwa muBbaibbele aakusyomeka alimwi aakusungwaala. (Tusimpi 10:4, 26; baHebrayo 13:18) Alubo iJwi lyaLeza litwiisya kuti tube bakkutisikana azintu ziyandikana mubuumi alimwi tubikile maanu kapati kubweenzuma bwesu aLeza kwiinda zintu nzyotuyanda.
Kubelesya malailile aazwa muBbaibbele kulabukwabilila buumi bwesu. (Tusimpi 14:30; 22:24, 25) Mucikozyanyo, kuswiilila mulawo waLeza atalaa kukolwa kulatukwabilila mumalwazi ajaya alimwi muntenda. (Tusimpi 23:20) Jehova ulazumizya kuti bantu kabanywa bukande cakutayindilizya. (Intembauzyo 104:15; 1 baKorinto 6:10) Malailile aLeza alatugwasya kuti tube ameendelo alikabotu. (Intembauzyo 119:97-100) Pesi banaKristo bacoonzyo tabaswiilili malailile aLeza ikuti bagwasyigwe mbabo abalikke. Bacita oobu kuti balemeke Jehova.
Yiiya Zyiingi
Kumbila Ciiyo caBbaibbele
Jana zyiiyo zyamahala zyambuula atala azili muBbaibbele aciindi alimwi aabusena mpuwangunukide
sna_Latn kam_Latn bem_Latn bem_Latn bem_Latn run_Latn bem_Latn tso_Latn bem_Latn kon_Latn bem_Latn bem_Latn bem_Latn bem_Latn bem_Latn som_Latn swh_Latn